यमुना और व्यास का ग़ुस्सा क़ायम, नर्मदा मैया शांत
Himachal Pradesh Delhi Floods Conditions; हिमाचल में व्यास उफान पर है। दिल्ली में यमुनाजी चढ़ती ही जा रही हैं। मध्यप्रदेश में नर्मदा मैया मेहरबान हैं। नर्मदा जी पिछले साल ग़ुस्से में थीं। बाक़ी नदी-नाले, पुल- पोखर सब एक कर डाले थे। इस बार अपेक्षाकृत शांत हैं
हिमाचल में व्यास उफान पर है। दिल्ली में यमुनाजी चढ़ती ही जा रही हैं। मध्यप्रदेश में नर्मदा मैया मेहरबान हैं। नर्मदा जी पिछले साल ग़ुस्से में थीं। बाक़ी नदी-नाले, पुल- पोखर सब एक कर डाले थे। इस बार अपेक्षाकृत शांत हैं। वैसे भी मध्यप्रदेश में नर्मदा किनारे लोगों ने घर कम ही बांधे हैं। हिमाचल में तो बीच नदी घर बना- बनाकर धार को तोड़ा-मरोड़ा गया है।
नतीजा सामने है। व्यास नदी सब कुछ एक करते हुए धड़ल्ले से निकल गई। रास्ते में जो कुछ भी आया, बहाव की भेंट चढ़ गया। चढ़ना ही था। पानी को छेड़ोगे, नदी को मोड़ोगे तो परिणाम तो भुगतना ही पड़ेगा। पाँच-दस साल न सही, एक न एक दिन तो प्रकृति को ग़ुस्सा आना ही होता है। आ गया।
भ्रष्टाचार की नींव पर बने कच्चे, अधमरे पुल हों या बदनीयती के गारे पर खड़ी पुलिया, सब के सब अफ़सरों, नेताओं के पाप छिपाते हुए खुद ही गिर पड़े।
अगली बारिश से पहले फिर बनेंगे पुल, पुलिया और पोखर। फिर बनेंगी अफ़सरों की हवेलियाँ, फिर आएगी बाढ़। …और फिर धुल जाएँगे सारे हिसाब- किताब। काले- धौले। सब कुछ पाक साफ़ हो जाएगा।
बहरहाल, कहीं, रिम- झिम, कहीं झमाझम चल रही है। प्रकृति मल्हार गा रही है। कहीं मेघ मल्हार, कहीं गौड़ मल्हार, तो कहीं मियाँ का मल्हार। इस मौसम में कजरी भी खूब गाई जाती है। गोस्वामी तुलसी दास जी ने भी वर्षा ऋतु के लिए कजरी का दर्शन दिया है,
दोहावली में- “वर्षा ऋतु रघुपति भगति, तुलसी सालि सुदास, राम नाम बर बरन जुग, सावन- भादौ मास॥”
अर्थात् वर्षा ऋतु रघुपति यानी राम की भक्ति की तरह है और भक्तगण वर्षा ऋतु में पैदा होने वाली लहलहाती धान की तरह। सावन और भादौ महीने राम के नाम की तरह हैं, जिससे जीवन का सच्चा आनंद मिलता है।
राम नाम की भक्ति के साथ इन दिनों चुनावी भक्ति का भी दौर चल रहा है। दिवाली बाद चार राज्यों में चुनाव हैं और तमाम पार्टियाँ अपनी- अपनी जीत की तैयारियाँ इसी वर्षा ऋतु में अंदरखाने कर रही हैं, क्योंकि यही वह समय है जिसमें गोपनीय तैयारियाँ की जा सकती हैं। इसके बाद तो चुनाव ही सिर पर जाएँगे।
तैयारियाँ भी कैसी- कैसी? नोट जमा करने की तैयारी, दूसरी पार्टी के लोगों को तोड़ने, ललचाने की तैयारी, वोटरों को तरह- तरह के प्रलोभन देने की तैयारी, उन्हें अपने- अपने पक्ष में जोड़ने की तैयारी। सब कुछ हो रहा है बारिश के इस मौसम में।
ऊपर से इस बार के ये दो- दो सावन आग लगाए हुए हैं। नेताओं की पौ बारह है। उन्हें एक महीने ज़्यादा वक्त मिल रहा है। महिलाएँ परेशान हैं। ये चार सोमवार का उपवास रखें या वो चार का। पसोपेश में हैं सब। लेकिन बारिश रुकने का नाम नहीं ले रही है। हर तरफ़ कीचड़ है। क़ादू है और टूटी- फूटी सड़कें हैं।
नगर निगम और पालिकाओं के लोग चैन की बंसी बजा रहे हैं। सड़कें टूटेंगी और बारिश ख़त्म होते ही फिर मोटे- मोटे ठेकों और इन ठेकों के कमीशन की बहार आएगी। वैसे भी चुनावी समय में हिसाब- किताब पूछता ही कौन है?